ΛΥΚΕΙΟ ΔΕΣΦΙΝΑΣ\_ΣΕΝΑΡΙΟ

ΣΚΗΝΗ 1

*Η Εύα Πάλμερ και ο Άγγελος Σικελιανός κάθονται στο καθιστικό του σπιτιού τους. Η Εύα διαβάζει και ο Άγγελος γράφει ένα ποίημα*

ΑΓΓΕΛΟΣ: Ξέρεις Εύα, θυμήθηκα χθες αυτό που λέγαμε να αναβιώσουμε τους αρχαίους ελληνικούς αγώνες. Νομίζω πως οι Δελφοί είναι το ιδανικό μέρος για να το κάνουμε.

ΕΥΑ: Δεν έχεις άδικο,honey! Οι Δελφοί θεωρούνται ο ομφαλός της γης, εκεί που συναντήθηκαν οι δυο αετοί που άφησε ο Δίας να πετάξουν! Και εκεί δεν φτιάχτηκε και η πρώτη….Αμφικτυονία;

ΑΓΓΕΛΟΣ: Μα φυσικά! Με σκοπό την ειρήνη ανάμεσα στα κράτη! Κάτι σαν την Κοινωνία των Εθνών που ιδρύθηκε φέτος. Σε θαυμάζω αγάπη μου! Αν και δεν είσαι ελληνίδα, γνωρίζεις τέλεια την αρχαία ελληνική ιστορία! Είμαι περήφανος για σένα!

ΕΥΑ: Σε ευχαριστώ, sweetheart, αλλά ξέρεις….συχνά αισθάνομαι ότι το αρχαιοελληνικό παρελθόν ανήκει σε όλο τον κόσμο και σε μένα την ίδια φυσικά κι ας είμαι αμερικανίδα!

ΑΓΓΕΛΟΣ: (*με ενθουσιασμό*) Έχεις δίκιο! Και σε αυτό στηρίζεται η ιδέα μου για αναβίωση των αρχαιοελληνικών αγώνων. Ο αρχαίος ελληνικός πολιτισμός είναι μια πανανθρώπινη και διαχρονική κληρονομιά. Στους αγώνες που οραματίζομαι άνθρωποι από όλες οι χώρες της γης θα συναντιούνται και θα αγωνίζονται μαζί ειρηνικά. Μια ευκαιρία για ανταλλαγή και συμφιλίωση!

ΕΥΑ: Πολύ ωραία ιδέα, μπράβο Άγγελε! Και σκέφτεσαι οι αγώνες αυτοί να γίνονται στους Δελφούς; Έτσι;

ΑΓΓΕΛΟΣ: Ναι, οι Δελφοί είναι γνωστοί σε όλη τη γη και πιστεύω ότι η διοργάνωση των αγώνων εκεί θα δώσει μεγάλο κύρος στους αγώνες.

ΕΥΑ: Πώς θα το οργανώσεις;

ΑΓΓΕΛΟΣ: Θα διοργανώσω πρώτα μια συνάντηση με διανοούμενους στους Δελφούς. Να τους εξηγήσω την ιδέα μου, και να τους πείσω να την υποστηρίξουν.. Και…ξέρεις, Εύα, νομίζω ότι πρέπει να πάμε να μείνουμε στους Δελφούς, τουλάχιστον για ένα διάστημα. Να χτίσουμε ένα σπίτι σε ένα όμορφο σημείο. Ξέρεις η θέα από τους Δελφούς είναι μοναδική!

ΕΥΑ: *(σκεφτική*) Χμμμ, δεν είναι κακή ιδέα! Θα μου άρεσε να μείνω για λίγο στο κέντρο του κόσμου! (*παύση*) Αλήθεια …….τι είδους αγώνες περιλαμβάνει η δελφική σου ιδέα;

ΑΓΓΕΛΟΣ: Αρχαίο δράμα, μουσικούς αγώνες, αθλητικούς αγώνες! Αν αρχίσω να το διοργανώνω από τώρα, πιστεύω ότι σε δυο τρία χρόνια θα μπορεί να πραγματοποιηθεί. Αλλά θέλει δουλειά, πολλή δουλειά και φυσικά….χρήματα!

ΕΥΑ: Μην ανησυχείς γι αυτό, my love. Πιστεύω πολύ σε σένα και τις ιδέες σου! Ξέρεις ότι ο μπαμπάς είναι (*προσπαθεί να βρει τη σωστή λέξη*) …..εύπορος! Σωστά το είπα;

ΑΓΓΕΛΟΣ: Είσαι πανέξυπνη! Ήδη μιλάς πολύ καλά μια από τις αρχαιότερες γλώσσες του κόσμου! Σε ευχαριστώ, αγάπη μου που πιστεύεις σε μένα. Χωρίς τη δική σου υποστήριξη δεν θα καταφέρω τίποτα!

*Αγκαλιάζονται*

ΑΦΗΓΗΤΗΣ 1: Μια τέτοια συζήτηση μπορεί να έγινε ανάμεσα στον Άγγελο και την Εύα, το 1920 οπότε άρχισε να γεννιέται η ιδέα της αναβίωσης των αγώνων.

ΑΦΗΓΗΤΗΣ 2: Το 1924 η Εύα και ο Άγγελος έχτισαν το σπίτι τους στους Δελφούς και ήρθαν να μείνουν εκεί

ΑΦΗΓΗΤΗΣ 1: το 1927 έγιναν οι πρώτες δελφικές γιορτές με μεγάλη επιτυχία και μεγάλη απήχηση στο εξωτερικό!

ΑΦΗΓΗΤΗΣ 2: το 1930 επαναλήφθηκαν με την ίδια επιτυχία!

ΑΦΗΓΗΤΗΣ 1: Αυτή ήταν η τελευταία φορά που έγιναν οι αγώνες…

ΑΦΗΓΗΤΗΣ 2: Η ιδέα παραήταν φιλόδοξη και ο Άγγελος δεν κατάφερε να την καθιερώσει σε τακτική βάση. Οι αγώνες έγιναν μόνο δύο φορές.

ΑΦΗΓΗΤΗΣ 1: το 1933 η Εύα έφυγε για την πατρίδα της και ξαναγύρισε στην Ελλάδα μετά από πολλά χρόνια, το 1952.

ΑΦΗΓΗΤΗΣ 2: Ο Άγγελος είχε ήδη πεθάνει τον προηγούμενο χρόνο.

ΑΦΗΓΗΤΗΣ 1: Η Εύα πέθανε κι αυτή λίγο καιρό αργότερα και ζήτησε να ταφεί στους Δελφούς.

ΑΦΗΓΗΤΗΣ 2: Το 1991, το Ευρωπαϊκό Πολιτιστικό Κέντρο Δελφών αποκατέστησε το ερειπωμένο σπίτι του Άγγελου και της Εύας Σικελιανού και το μετέτρεψε σε Μουσείο Δελφικών Εορτών.

*Παύση, αλλαγή σκηνικού*

*ΣΚΗΝΗ 2*

ΚΗΡΥΚΑΣ 1: Δελφικές Γιορτές: Πρόγραμμα πρώτης ημέρας, 9 Μαΐου 1927  
άφιξη καλεσμένων στο λιμάνι της Ιτέας. Μετάβαση οδικώς στον χώρο των Δελφών

Ξενάγηση από αρχαιολόγους

πρόγευμα με συνοδεία παραδοσιακής μουσικής από ντόπιους χωρικούς με φουστανέλες

4 μ. μ. Αρχαίο θέατρο: Ύμνος του Απόλλωνος από χορωδία και ορχήστρα. Παράσταση: τραγωδία του Αισχύλου «Προμηθεύς Δεσμώτης», Ομιλία του Άγγελου Σικελιανού για τον σκοπό της Δελφικής Οργάνωσης στην αρχαιότητα, αλλά και στη σύγχρονη εποχή.

Επιστροφή στα πλοία στο λιμάνι της Ιτέας. Ξεκούραση

ΚΗΡΥΚΑΣ 2: Δελφικές Γιορτές: Πρόγραμμα δεύτερης ημέρας, 10 Μαΐου 1927

επίσκεψη στην Βιοτεχνική Έκθεση στους Δελφούς, Ομιλία της Εύας Σικελιανού για την αξία του αργαλειού.

11 π. μ. ομιλία του διάσημου αρχαιολόγου Ντέρπφελδ για το Αρχαίο Θέατρο (στη γερμανική γλώσσα)

1 μ. μ. Πρωινό

3.00 Δύο δρώμενα: οι αθλητικοί αγώνες στο Αρχαίο Στάδιο (με την συμμετοχή μαθητών του «Διδασκαλείου Γυμναστικής» από την Θεσσαλονίκη και την Δεσφίνα σε διάφορα αγωνίσματα) και ο αρχαίος πολεμικός χορός «Πυρρίχιος» -από χορευτές-«πολεμιστές» με πανοπλίες.

7 μ. μ. Παράθεση δείπνου

8 μ.μ. εκτέλεση βυζαντινής μουσικής από χορωδία στο Αρχαίο Θέατρο

Κλείσιμο του διημέρου: Σεπτήρια: μιμητική αναπαράσταση της μάχης του Απόλλωνα με τον Πύθωνα) από καλλιτέχνες που ήρθαν από την Αμερική για αυτόν τον σκοπό

Επανάληψη του ύμνου στον Απόλλωνα

Αποχώρηση των ξένων επισκεπτών από την Ιερά Οδό ενώ αθλητές με δάδες, που παράλληλα θα φωτίζουν τη μετάβαση του κοινού καθώς θα φεύγει

*Παύση*

ΣΚΗΝΗ 3 *(προχωρούν πολλοί μαζί με δάδες)*

*Ξένοι επισκέπτες αποχωρούν από τον χώρο μετά το κλείσιμο του διημέρου*

ΞΕΝΟΣ 1 (αμερικανός): Ωραίο διήμερο! Δε συμφωνείτε;

ΞΕΝΟΣ 2 (γερμανός): Ζερ γκουτ, ζερ γκουτ. Πγοσωπικά….ενθουσιάστηκα!

ΞΕΝΟΣ 3: (γάλλος) Μου άρεσε πολύ αυτός ο χορός στο τέλος, αλλά και η παράσταση του Προμηθέα Δεσμώτη ήταν καταπληκτική!

ΞΕΝΟΣ 1 (αμερικανός): Παρατήρησα ότι η σκηνή και το προσκήνιο του θεάτρου έχουν καταστραφεί αλλά διατηρούνται αρκετά καλά το κοίλο και η ορχήστρα. Πόσα άτομα να χωράει άραγε;

ΞΕΝΟΣ 2 (γερμανός): Το θέατρο χωράει 5 χιλιάδες θεατές και οι κερκίδες είναι φτιαγμένες από άσπρη πέτρα Παρνασσού!

ΞΕΝΟΣ 3 (γάλλος): Σε Μανιφίκ! Μόνο παραστάσεις αρχαίου δράματος γίνονταν στο θέατρο των Δελφών;

ΞΕΝΟΣ 2 (γερμανός): Όχι, εκεί γίνονταν και τα Πύθια που περιλάμβαναν διαγωνισμό μουσικής με λίρα, αυλό, τραγούδι και παιάνες προς τιμή του θεού.

ΞΕΝΟΣ 3 (γάλλος) : Θα ήταν καταπληκτικά σε ένα θέατρο με τόσο εξαιρετική ακουστική! Άκουγα τα πάντα πεντακάθαρα αν και καθόμουν πολύ μακριά από την ορχήστρα!

ΞΕΝΟΣ 2 (γερμανός): Ναι, και έτσι μπόρεσα να απολαύσω και την εξαιρετική ομιλία του Ντέρπφελντ για το αρχαίο θέατρο!

ΞΕΝΟΣ 1 (αμερικανός): Εγώ δυστυχώς δεν κατάλαβα λέξη, βλέπετε ήταν στα γερμανικά!

ΞΕΝΟΣ 2 (γερμανός): (*έκπληκτος*) Ντεν ξέγετε γερμανικά;

ΞΕΝΟΣ 1 (αμερικανός): (*έκπληκτος*) of course not! Τα American English, τα οποία έχω την τύχη να είναι μητρική μου γλώσσα είναι ….διεθνή!

ΞΕΝΟΣ 3 (γάλλος) : (*μουτρωμένος*) Ναι, αν και τα γαλλικά άξιζαν περισσότερο αυτή τη θέση!

ΞΕΝΟΣ 2 (γερμανός): (*επιτιμητικά*) Οι μορφωμένοι άνθρωποι πρέπει να ξέρουν γερμανικά. Ξέρετε πόσα πράγματα έχουν γραφτεί για την Αρχαία Ελλάδα στα γερμανικά;

ΞΕΝΟΣ 1 (αμερικανός) : Θα περιμένω να μεταφραστούν! (*περιπαικτικά*) Δεν πιστεύω να θυμώσατε τόσο που να θέλετε να παλέψουμε, όπως ο Απόλλων με τον Πύθωνα;! (*γελάει*) Καταπληκτικό δρώμενο, συμφωνείτε;!

ΞΕΝΟΣ 2 (γερμανός): (*σοβαρός*) Ναι, τα Σεπτήρια μας δείχνουν το πέρασμα στη νέα θρησκεία! Πόσο θαυμάζω το αρχαίο ελληνικό πνεύμα!

ΞΕΝΟΣ 3 (γάλλος): (*μουτρωμένος*) Όλοι το θαυμάζουμε, δεν το θαυμάζετε μόνο εσείς! (*αλλάζει ύφος*)

ΞΕΝΟΣ 1: (αμερικανός) of course, of course! Και η αναπαράσταση των αθλητικών αγώνων όμως είχε ενδιαφέρον! Αυτοί οι αθλητές από τη Δεσφίνα ήταν πολύ γυμνασμένοι και δυνατοί! Οι αρχαίοι Έλληνες εκτιμούσαν πολύ την καλή φυσική κατάσταση!

ΞΕΝΟΣ 2 (γερμανός) : Νατούρλιχ! Νους υγιής εν σώματι υγιή! Στις θρησκευτικές τους γιορτές διοργάνωναν πάντοτε αθλητικούς αγώνες. Ακόμα και οι ολυμπιακοί αγώνες ξεκίνησαν ως θρησκευτική γιορτή προς τιμή του Δία στην Ολυμπία!

ΞΕΝΟΣ 3 (γάλλος): μα…σταματήστε πια να κάνετε τον έξυπνο! Τα ξέρουμε κι εμείς αυτά!

ΞΕΝΟΣ 1 (αμερικανός) Excuse me, έχω μια απορία: στην Αρχαία Ελλάδα οι γυναίκες είχαν δικαίωμα να πάρουν μέρος σε αθλητικούς αγώνες;

ΞΕΝΟΣ 2 (γερμανός): Στην αρχή όχι, ούτε να τους παρακολουθούν δεν επιτρεπόταν. Σταδιακά όμως αυτό άλλαξε. Εδώ μάλιστα στους Δελφούς σώζεται ένα ιδιαίτερο μνημείο που αφιέρωσε ο Ερμησιάναξ από τις Τράλλεις, για να τιμήσει τις κόρες του που διακρίθηκαν σε πανελλήνιους αγώνες κατά το δεύτερο τέταρτο του 1ου αι. μ.Χ.

ΞΕΝΟΣ 1 (αμερικανός) Μα ναι! Άκουσα, μάλιστα, πως είναι το μοναδικό κείμενο που αναφέρεται σε γυναίκες αθλήτριες!

ΞΕΝΟΣ 3 Γάλλος): εξτραορντινέρ! Πόσο θα χαίρονταν οι γαλλίδες φεμινίστριες αν το άκουγαν!

ΞΕΝΟΣ 1 (αμερικανός): Πολύ ενδιαφέρουσα αυτή η ιστορία.Μπορείτε να μας πείτε κάποιες λεπτομέρειες, φίλτατε;

ΞΕΝΟΣ 2 (γερμανός): νατούρλιχ! Ακούστε τι έγινε!

ΣΚΗΝΗ 4

*Ζωντανεύει η σκηνή με τον Ερμησιάνακτα*

*(Ο Ερμησιάνακτας* *μπαίνει στον χώρο των Δελφών και συναντά ένα φύλακα*)

ΦΥΛΑΚΑΣ: Χαίρε ξένε! Πόθεν ελαύνεις;

ΕΡΜΗΣΙΑΝΑΚΤΑΣ (*λαχανιασμένος*) Από τις Τράλλεις! Είδα και έπαθα να ανέβω αυτά τα κατσάβραχα! Μα καλά, δεν βρήκατε κάπου αλλού να το φτιάξετε το ιερό του Απόλλωνα;

ΦΥΛΑΚΑΣ: (*νευριασμένος*) Το φτιάξαμε εδώ γιατί το πιάνει ο ήλιος! Εσύ, τι ζητάς εδώ;

ΕΡΜΗΣΙΑΝΑΚΤΑΣ: (*περήφανα*) ήρθα να αφιερώσω επιγραφή στον Θεό Απόλλωνα!

ΦΥΛΑΚΑΣ: Επιγραφή; Τι επιγραφή; Εδώ έχουμε διάφορες επιγραφές: αναθηματικές, έμμετρους ύμνους προς τον Απόλλωνα, οικονομικές πράξεις, επιτύμβιες επιγραφές και φυσικά αγωνιστικές επιγραφές προς τιμή μεγάλων αθλητών!

ΕΡΜΗΣΙΑΝΑΚΤΑΣ: *(ανυπόμονα*) Αυτό, αυτό το τελευταίο! Ακούς εκεί επιτύμβιες επιγραφές, γρουσούζη!

ΦΥΛΑΚΑΣ: Και ποιος είναι ο νικητής, αν επιτρέπεται; Εσύ δε φαίνεσαι και πολύ αθλητικός τύπος…

ΕΡΜΗΣΙΑΝΑΚΤΑΣ: Με προσβάλλεις! Εγώ στα νιάτα μου ανέβαινα το βουνό τρέχοντας! Τέλος πάντων (*πολύ υπερήφανος*) είναι για νίκες των τριών κορών μου της Ηδέας, της Τρυφώσας και της Διονυσίας!

ΦΥΛΑΚΑΣ: Τι; Γυναίκες σε αθλητικούς αγώνες; Θα ρίξει φωτιά ο θεός και θα μας κάψει! Στους αθλητικούς αγώνες παίρνουν μέρος μόνο άντρες!

ΕΡΜΗΣΙΑΝΑΚΤΑΣ: Τι είναι αυτά που λες άνθρωπέ μου; Σε ποιον αιώνα ζεις;

ΦΥΛΑΚΑΣ: (*εξαγριώνεται*) Με λες παλιομοδίτη;

ΕΡΜΗΣΙΑΝΑΚΤΑΣ: (*τον παίρνει με το καλό*) Ηρέμησε καλέ μου φίλε! Μην εξάπτεσαι! Θυμήσου ότι και οι Σπαρτιάτισσεςσυμμετείχαν από παλιά σε αθλήματα για να είναι πιο ανθεκτικές στους τοκετούς..

ΦΥΛΑΚΑΣ: ΟΙ Σπαρτιάτες ήταν πάντα πνεύματα αντιλογίας. Κάνουν πάντα το αντίθετο από τους υπόλοιπους Έλληνες! Δεν θα τους πάρουμε και για παράδειγμα τώρα! Εμείς εδώ αλλιώς τα ξέρουμε τα πράγματα! Τις γυναίκες δεν τις αφήνουμε ούτε να παρακολουθούν

ΕΡΜΗΣΙΑΝΑΚΤΑΣ: Εντάξει, μην εξάπτεσαι! Κοίτα, εδώ είστε λίγο απομονωμένοι και έχετε μείνει πίσω! Στην εποχή μας, στον πρώτο αιώνα μετά Χριστού, είναι συνηθισμένο πια να διαγωνίζονται και κορίτσια σε αθλήματα. Υπάρχουν ειδικά αγωνίσματα για γυναίκες, όπως το στάδιον παρθένων, ένας αγώνας ταχύτητας περίπου 200 μέτρα. Επίσης, υπάρχουν μουσικοί και θεατρικοί αγώνες ειδικά για κορίτσια. Η θέση της γυναίκας γενικώς έχει βελτιωθεί. Κι εγώ είμαι περήφανος!

ΦΥΛΑΚΑΣ: άκου να σου πω, Ερμη…Ερμησι, Ερμησιάνακτα, πώς στο καλό σε λένε. Εσύ μπορεί να είσαι περήφανος αλλά εγώ δεν θα επιτρέψω ποτέ να μπουν τα ονόματα τριών ασήμαντων κοριτσιών δίπλα στις επιγραφές μεγάλων αθλητών! Δίπλα στον Θεαγένη, τον μεγάλο πυγμάχο από την Θάσο που έκανε 1400 νίκες! Ποτέ των ποτών!

ΕΡΜΗΣΙΑΝΑΚΤΑΣ: Αααα, εσύ δεν τρώγεσαι με τίποτα άνθρωπέ μου! Θέλω να μιλήσω στον υπεύθυνο! Απαιτώ να τον φωνάξεις αμέσως!

ΣΚΗΝΗ 5

*Ένας ιερέας ακούει τις φωνές και έρχεται τρέχοντας*

ΙΕΡΕΑΣ: Τι έγινε, Τιμόστρατε; Τι θέλει ο κύριος;

ΕΡΜΗΣΙΑΝΑΞ: (*τον διακόπτει*) Θέλω να δω ένα λογικό άνθρωπο! Να μιλήσω σε κάποιον σώφρονα θνητό!

ΙΕΡΕΑΣ: Πείτε μου κύριε, τι σας συμβαίνει;

ΕΡΜΗΣΙΑΝΑΞ: έφερα τα αγάλματα των κορών μου αφιέρωμα στον Απόλλωνα, και ο φύλαξ από δω, δεν με αφήνει να περάσω!

ΦΥΛΑΚΑΣ: Μα…αγάλματα γυναικών ιερέα μου;

ΙΕΡΕΑΣ: *(γελάει συγκαταβατικά*) Συγχωρέστε τον, είναι κάπως παλαιών αρχών…Το ιερό δέχεται αφιερώσεις για γυναίκες, περάστε!

ΕΡΜΗΣΙΑΝΑΞ: Σας ευχαριστώ πολύ! (*στον φύλακα*) Κι εσύ, κοίτα να αλλάξεις μυαλά! Άλλαξαν οι εποχές!

ΙΕΡΕΑΣ: Μόλις κάνετε το αφιέρωμά σας, ελάτε να σας ξεναγήσουμε στον χώρο! Θα σας δείξω το στάδιο και το Γυμνάσιο. Αφού ασχολείστε με τον αθλητισμό, πιστεύω ότι θα σας ενδιαφέρει!

ΕΡΜΗΣΙΑΝΑΞ: μα, ναι, αλλά πρώτα να ξεκουραστώ λίγο γιατί είδα κι έπαθα να ανέβω μέχρι εδώ πάνω!

ΣΚΗΝΗ 6

*Το φως σβήνει και ξανανάβει. Σε προβολή τα μέρη που επισκέπτονται*

ΙΕΡΕΑΣ: Λοιπόν, εδώ βλέπετε το στάδιο! Φτιάχτηκε τον 5ο αιώνα όταν οι Φωκείς κατέλαβαν για λίγα χρόνια τους Δελφούς.

ΕΡΜΗΣΙΑΝΑΞ: Οι θεατές πού κάθονταν;

ΙΕΡΕΑΣ Μα σε εκείνη την πλαγιά, στα ξύλινα καθίσματα; Όσοι δεν χωρούσαν κάθονταν στο χώμα!

ΕΡΜΗΣΙΑΝΑΞ: τι είδους αγώνες γίνονται εδώ;

ΙΕΡΕΑΣ Μα…οι αγώνες στίβου, οι λεγόμενοι γυμνικοί γιατί καθώς ίσως γνωρίζετε οι αθλητές….

ΕΡΜΗΣΙΑΝΑΞ: μακρύ φαίνεται….

ΙΕΡΕΑΣ Έχει μήκος περίπου 177 μέτρα πλάτος 25..

ΕΡΜΗΣΙΑΝΑΞ: Και αυτές οι μαρμάρινες πλάκες στις δύο πλευρές;

ΙΕΡΕΑΣ Είναι η αρχή και το τέρμα του σταδίου. Βλέπετε τις ραβδώσεις; Είναι για να πατούν σταθερά τα πόδια τους οι δρομείς.

ΕΡΜΗΣΙΑΝΑΞ: Και σε τι αγωνίσματα έπαιρναν μέρος οι αθλητές;

*Τα αγωνίσματα παριστάνονται με παγωμένες εικόνες. Ακούγεται μουσική*

ΙΕΡΕΑΣ: καταρχάς τον δρόμο σταδίου, αγώνας δρόμου από την άφεσι ως το τέλος του σταδίου

Τον δίαυλο: αγώνα δρόμου με διαδρομές δύο σταδίων, όπου οι αθλητές έτρεχαν σε τετράδες

Τον δόλιχο: αγώνα δρόμου με διαδρομή δώδεκα φορές τον γύρο του σταδίου

Τον οπλίτη δρόμο όπου οι αθλητές αγωνίζονται γυμνοί και ξυπόλητοι αλλά οπλισμένοι με κράνος και ασπίδα

ΕΡΜΗΣΙΑΝΑΞ: πολύ κουραστικά ακούγονται όλα αυτά… Και το ξακουστό πένταθλο; Ποια αθλήματα περιλάμβανε;

ΙΕΡΕΑΣ :Δισκοβολία, ακοντισμό, δρόμο, άλμα και πάλη.

ΕΡΜΗΣΙΑΝΑΞ: Έχω ακούσει για ένα είδος πάλης που ονομάζετε «παγκράτιο». Τι ακριβώς είναι;

ΙΕΡΕΑΣ Είναι συνδυασμός πάλης και πυγμαχίας. Επιτρέπονται τα γρονθοκοπήματα και τα χτυπήματα στο κεφάλι, στο πρόσωπο και στο στήθος!

ΕΡΜΗΣΙΑΝΑΞ: μα τον θεό Απόλλωνα. Και βγαίνουν ζωντανοί οι αθλητές από αυτό το βάρβαρο σπορ;

ΙΕΡΕΑΣ: Σπάνια Για να τελειώσει ο αγώνας ο ένας από τους δύο αθλητές πρέπει να λιποθυμήσει ή…πεθάνει.

ΕΡΜΗΣΙΑΝΑΞ: Μα ποιος επινόησε ένα τόσο άγριο είδος πάλης;

ΙΕΡΕΑΣ Οι Κρητικοί λένε πως το επινόησε ο Θησέας για να νικήσει τον Μινώταυρο μέσα στον Λαβύρινθο. Αλλά μπορεί να το έβγαλαν από το μυαλό τους γιατί ποτέ δεν χώνεψαν που ο Θησέας νίκησε τελικά τον Μινώταυρο!

ΕΡΜΗΣΙΑΝΑΞ: Και οι ιππικοί αγώνες;

ΙΕΡΕΑΣ Προστέθηκαν αργότερα, όπως και οι αρματοδρομίες, που γίνονταν πιο κάτω, στο Κρισσαίο πεδίο γιατί θέλουν περισσότερο χώρο!

ΕΡΜΗΣΙΑΝΑΞ: Αν δεν σας πειράζει θα ήθελα να ρίξω μια ματιά και στο Γυμνάσιο.

ΙΕΡΕΑΣ Μα ναι, φυσικά, αλλά θα πρέπει να περπατήσουμε λιγάκι

ΕΡΜΗΣΙΑΝΑΞ: Αν είναι για λιγάκι, ας πάμε!

ΣΚΗΝΗ 7

*Σβήνουν τα φώτα και ξανανάβουν*

ΙΕΡΕΑΣ Και εδώ είναι το Γυμνάσιο, ξέρετε ο χώρος προπόνησης των αθλητών.

ΕΡΜΗΣΙΑΝΑΞ: Κι αυτό εκεί;

ΙΕΡΕΑΣ Αυτό είναι η Παλαίστρα, για τα αγωνίσματα πάλης!

ΕΡΜΗΣΙΑΝΑΞ: Ααα, μια δεξαμενή με κρουνούς! Πάμε να πιούμε λίγο νεράκι; Έσκασα από το πολύ περπάτημα!

ΙΕΡΕΑΣ :Εδώ κάνουν οι νέοι το λουτρό τους μετά τις ασκήσεις. Και όταν γεμίζει νερό από την Κασταλία πηγή, μπαίνουν μέσα στη δεξαμενή και κολυμπάνε! Νιάτα ! Τι περιμένετε;!

ΕΡΜΗΣΙΑΝΑΞ: Καλά όλα αυτά αλλά ο καθαρός αέρας μου άνοιξε την όρεξη. Λέω να πηγαίνουμε σιγά σιγά! Τι έχει το μενού για βραδινό;

ΙΕΡΕΑΣ: Το αγαπημένο μου! Ορτύκια με σάλτσα και χταπόδι!

ΕΡΜΗΣΙΑΝΑΞ: Και για επιδόρπιο;

ΙΕΡΕΑΣ: Τηγανίτες με μέλι! Πάμε γιατί μου άνοιξε κι εμένα η όρεξη!

*Αποχωρούν*

ΣΚΗΝΗ 8

ΞΕΝΟΣ 1 (αμερικανός): Ωραία ιστορία! Ωραίος τύπος αυτός ο Ερμη, ερμή Ερμησιάνακτας! Nice guy!

ΞΕΝΟΣ 2 (γερμανός) : Ναι, και προχωρημένος για την εποχή του, δε βρίσκετε;

ΞΕΝΟΣ 3 (γάλλος) Φυσικά, αφού να φανταστείτε ότι όταν αναβίωσαν οι ολυμπιακοί αγώνες το 1896 στην Αθήνα, απαγορεύτηκε και πάλι η συμμετοχή των γυναικών στον αγωνιστικό στίβο! Ο μον ντιέ! Τι οπισθοδρόμηση!

ΞΕΝΟΣ 2 (γερμανός): Έχετε δίκιο. Δυστυχώς…μόλις το 1900, μπόρεσαν οι γυναίκες να αγωνιστούν ξανά!

ΞΕΝΟΣ 3 (γάλλος) : Ααααα, φτάσαμε στο πλοίο μας! ωραίο διήμερο, ελπίζω να επαναληφθεί. Πέρασα υπέροχα!

ΞΕΝΟΣ 1 (αμερικανός): Κι εγώ! Μπάι μπάι, θα τα πούμε στην επόμενη διοργάνωση!

ΞΕΝΟΣ 2 (γερμανός) Αουφβίντερζέεν!

ΣΚΗΝΗ 9

ΣΧΟΛΙΑΣΤΗΣ 1: Το 1900 ανάμεσα σε 997 αθλητές αγωνίστηκαν 22 γυναίκες!

ΣΧΟΛΙΑΣΤΗΣ 2: Στους Ολυμπιακούς του 2000 οι γυναίκες αθλήτριες ήταν περίπου 4 χιλιάδες!

ΣΧΟΛΙΑΣΤΗΣ 3: Σήμερα….

ΣΧΟΛΙΑΣΤΗΣ 4: Αθλήτριες καταγγέλλουν κακοποιητική συμπεριφορά και παρενόχληση από, προπονητές

ΣΧΟΛΙΑΣΤΗΣ 5: Υπάρχουν ακόμη ανδροκρατούμενα αθλήματα ενώ συχνά το κράτος κάνει διακρίσεις και δεν στηρίζει τις γυναίκες αθλήτριες, όσο τους άντρες.

ΣΧΟΛΙΑΣΤΗΣ 6: Ακούγονται ακόμη απόψεις όπως ότι ο γυναικείος οργανισμός είναι πιο αδύναμος από τον αντρικό για να ανταποκριθείς τις πιέσεις του αθλητισμού

ΣΧΟΛΙΑΣΤΗΣ 1: πολλοί αποτρέπουν τις γυναίκες από τον αθλητισμό λέγοντας πως το μυώδες γυναικείο σώμα δεν είναι ελκυστικό!

ΣΧΟΛΙΑΣΤΗΣ 7: Πέρασαν πολλοί αιώνες από τότε που ο φύλακας στο ιερό των Δελφών αρνήθηκε να στήσει τα αγάλματα τριών ασήμαντων κοριτσιών δίπλα σε ξακουστούς άντρες αθλητές.

ΣΧΟΛΙΑΣΤΗΣ 8: Η κατάσταση έχει βελτιωθεί πολύ από τότε αλλά ο αθλητισμός συνεχίζει να αποτελεί χώρο έκφρασης και αναπαραγωγής της ανδρικής κυριαρχίας.

ΣΧΟΛΙΑΣΗΣ 9: Υπάρχουν πολλά ακόμα να γίνουν για να μιλάμε για πραγματική ισότητα των φύλων στον χώρο του αθλητισμού!

ΣΧΟΛΙΑΣΤΗΣ 10: Και πρέπει κι εμείς να παλέψουμε για να γίνουν!

*Βίντεο με γυναίκες αθλήτριες*

*Αυλαία*